ULTIMA SCRISOARE 
Patrik Voicu 


Personaje: 
Ela 

Nicu 

Rimi 


Inelul 

(O cameră luminată relativ, o lumină roşiatică, gălbuie, o canapea, o masă, 2 scaune, 
decor intim. Ela pregăteşte o masă romantică, e îmbrăcată sumar.) 

Ela: Oare ce face Nicu? Trebuia să ajungă până acum. Sigur iar îl stresează 
nebuna.... Dar vine, trebuie să vină... aşa, ce să mai punem? A... lumânările, 
era să uit de lumânări...(se aude uşa, intră Nicu, este parcă preocupat de 
altceva dar când o zăreşte pe Ela afişează un zâmbet chinuit.) 

Ela: Ai venit iubire. Uite ce am pregătit pentru tine. Îţi place? 

Nicu: Da. E... foarte frumos. 

Ela: Ce s-a întâmplat? Nu pari prea încântat. 

Nicu: Nu, nu e nimic, sunt flatat chiar, de ce ai făcut. Eşti o minunăţie iubito. 
Uite... ţi-am adus ceva.(scoate o cutiuță şi îi dăruieşte inelul din ea, Ela e foarte 
încântată, Nicu i-l pune pe deget.) 


Ela: E suberb. Te iubesc. (îi sare în brațe) E inelul pe care ţi l-am arătat în seara 
când ne plimbam pe centru, atunci când am fost la teatru. 

Nicu: Da... acela e. 

Ela: E atât de frumos... 

Nicu: Da... într-adevăr, e superb. 

Ela: Stai un pic... era totuşi destul de scump. De unde ai avut atât de mulți bani? 

Nicu: Nu contează, vreau să fii fericită... 

Ela: Eh... Eu sunt fericită prin simplul fapt că te am, nu am nevoie de altceva, cred 
că a fost un adevărat efort pentru tine să îl cumperi. 

Nicu: Fii liniştită, asta nu e o problemă, fac orice pentru tine. 

Ela: Te iubesc atât de mult. 

Nicu: Şi eu te iubesc Ela, mai mult ca orice. 

Ela: (se întoarce cu spatele spre el şi îşi admiră inelul) Dar, Rimi? Ce zis că ai plecat 
la ora asta de acasă? Nu te-a întrebat unde mergi? Nu a vrut să te oprească? 

Nicu: Nu... 

Ela: leri m-am întâlnit cu ea... 

Nicu: (agitat) Da? Şi...ce a zis? 

Ela: Pai... am salutat-o, mi-a raspuns la salut, dar...(pauză) 

Nicu: Dar? Ţi-a spus ceva? Ţi-a făcut ceva? 


Ela: Nu. 

Nicu: Atunci? Ce s-a întâmplat? 

Ela: Nu ştiu, s-a uitat la mine foarte agresiv, avea aşa, o privire de parcă acum ar fi 
scos pistolul din geantă să mă împuste şi pe urmă să te împuște şi pe tine. Mie 
mi-e cam frică de ea... de câte ori o vad simt ca ar fi în stare de orice. E 
ciudată, nu ştiu cum te-ai putut însura cu ea... Ce dracu ai văzut la nebuna 
aia nu înţeleg, are aşa o răutate nativă în ea... adică, ce mama dracului, acolo 
unde a crescut toți sunt la fel, nişte rebuturi ale societății... asta sunt toţi, cu 
ea în frunte. 

Nicu: Stop. Te rog încetează. 

Ela: Nu Nicu, nu încetez pentru că m-am săturat. Vreau să divorțezi, nu suport 
gândul că te duci la ea după ce pleci de aici. Dacă te omoară într-o seară? 
Spune. Ce faci dacă te omoară în somn? 

Nicu: Mor fără să mă chinui (zâmbeşte ironic). 

Ela: Te rog nu fă mişto de mine, sunt foarte serioasă... chiar vreau să scapi de 
ghimpele ăsta, e ca un cancer ce trebuie extirpat, înţelegi? 

Nicu: Da iubito am înțeles, aveam de gând să fac asta dar nu am vrut să mă 
grăbesc. 

Ela: Vorbeşti serios? Chiar ai vrut? 

Nicu: Da. Ela, uite...mâine mă duc la ea şi o să discutam ca doi oameni maturi şi o 
să înțeleagă, relația noastră oricum nu mai mergea demult, de înainte să te 
cunosc pe tine, aşa că acum am un motiv în plus să divorțez. Mâine o să 
rezolvăm totul, dar hai să nu mai vorbim despre asta, e ziua ta şi trebuie să 
sărbătorim, să ne simțim bine, să ne iubim, nu să discutăm depre fosta 
nevastă (râd amandoi cu poftă) 

Ela: Uite, am făcut un tort. 

Nicu: (se aşeaza amândoi la masă) Ce bine arată. E cu căpşuni? 

Ela: Da. Ştiam că îţi plac căpşunii... 

Nicu: Sunt super... (se apucă să mănânce, iar Ela aruncă cu frişcă după Nicu, 
acesta se ridică, o ia în brațe şi o aruncă în pat, au jocuri, râd, se sărută. Fac 
dragoste. La un moment dat Nicu se ridică, ia o sticlă de vin de pe masă, o 
desface, pune în pahare.) 

Nicu: (îi dă un pahar Elei şi închină) Pentru noi... 

Ela: Pentru noi şi pentru viața frumoasă ce o să o petrecem împreună...(beau, se 
aude uşa de la intrare şi două împuşcături, cei doi cad împuşcaţi. Se aude un 
râs isteric de femeie după care uşa de la intrare închizându-se). 


Scrisoarea 
(Rimi stă pe o bancă într-o stație de metrou, şi scrie o scrisoare, e foarte calmă) 


Dragi părinți, 
E duminică dimineața, sunt la metrou, stau pe o bancă şi aştept. Nu vă spun 
ce, e surpriză. 


În timp ce stăteam aşa şi priveam lumea cum trece încruntată şi agitată, 
fiecare gândindu-se la problemele sale am început să mă gândesc şi eu la ale mele. 
De vreme ce de curând am aflat adresa voastră am hotărât să vă scriu, fără a sta 
prea mult pe gânduri. 

Aici e cel mai intim spaţiu pe care l-am putut găsi vreodată, e atât de multă 
lume în jurul meu şi totuşi parcă nu e nimeni, parcă în tot zgomotul acesta de 
agitație, mişcare, vorbă, eu mi-am găsit propria linişte. Ce absurd şi totuşi cât de 
adevărat este. Nu v-am mai văzut de 27 de ani, aşa că era cazul să vă scriu. Numele 
meu e Miriam dar toți îmi zic Rimi, nu ştiu exact de ce, aşa mi se spunea încă din 
primele zile petrecute la orfelinat, deci de când eram mică, mică. Ce frumos era 
acolo, mă bucur enorm că v-aţi gândit la varianta asta, altfel ce aş fi făcut, vă dați 
seama atâta timp pe capul vostru... atât de mult timp să am părinți, care să mă 
crească, să mă educe, să mă iubească. Oricum, vreau să vă spun că am 27 de ani 
şi sunt căsătorită de aproape 5 ani. Nu am copii la orfelinat şi nici acasă, nu vă 
mint, vă spun cât se poate de sincer. Îmi plac copiii, sunt frumoşi, plini de viaţă şi 
nu le pasă de nimic, cea mai frumoasă perioadă din viaţă e copilaria... pentru unii. 

Numele soțului meu e Nicu, ce nume frumos, nu? De fapt îl cheamă Niculae, 
în fine, suntem o familie fericită. Pe el nu l-au lăsat părinții la orfelinat, ci au murit 
când era mic, avea vreo 6 ani. L-a crescut bunicul său, ce om de treabă... alcoolic, a 
murit de ciroză când avea Nicu 16 ani, s-a bucurat fiindcă îl bătea aproape în 
fiecare seară. 

Eu momentan sunt şomeră, am lucrat la o firmă de taximetrie. Nu ca şofer 
dacă asta credeațţi, eram recepționistă... ce viață frumoasă am dus acolo. Câtă lume 
a mers cu taxiul datorită mie, eram zeița taximetriei. Toţi colegii erau de treabă, mă 
pârfeau tot timpul, făceau glume pe seama mea, frumos ce să mai zic, mă distram 
tare. Într-o zi, un coleg taximetrist s-a dus la patron şi i-a spus că am încurcat 
nişte comenzi, pentru că am adormit la servici. Normal că nu a fost aşa, de asta 
sunt şomeră. 

Nu contează, important este că soțul meu este artist, în timpul liber, acum 
munceşte la o firmă de salubrizare. Viața cu un artist mă face să visez, să aberez, 
să sper la nemurirea sufletului, să am grijă ce arunc la gunoi şi mai ales unde 
arunc. E obsedat de păstrarea mediului, de curățenie în general. De asta e şi foarte 
curat, ordonat şi bineînţeles de o foarte mare încredere, e foarte devotat în tot ceea 
ce face. 

Ne-am mutat de curând, stăm în chirie. Am vândut fostul apartament din 
centru pentru că era o zonă prea aglomerată, cu banii obținuți ne-am luat şi 
maşină. Este frumos aici unde stăm acum, avem vecini de treabă, mai ales vecinul 
de jos, toată lumea zice că e peşte că vin prea multe femei uşoare la el şi pe urmă 
apar şi bărbați suspecți. Sunt doar invidioşi că omul îşi trăieşte viața, ce să fac eu 
dacă are mulți prieteni. 

Important este că apartamentul nostru este destul de mare, iar proprietarii 
nu ne iau foarte mulți bani. Doar că nu ne ajung tot timpul să plătim taxele 
integral, e ceva normal oricum, aşa că nu o să insist pe tema asta. 


Mă întorc acum la soțul meu care bineînțeles mă înşeală cu o vecină, Ela, îl 
înțeleg. Ela e foarte dichisită, e coafeză, are bani, mulți prieteni şi e alcoolică. Are 
tot ce nu am eu, adică e logic să mă înşele, nu? 

M-am resemnat cu gândul acesta, aşa că nu vă faceţi probleme. Au trecut 
deja trei luni de când se întâmplă treaba. E frumos, am mai mult timp pentru mine. 
Stau toată ziua în pat, mă uit la telenovele, ascult manele, mă masturbez, calc, fac 
de mâncare... treburi femeieşti pe care nu le-aş fi putut face dacă soțul era tot 
timpul lângă mine să mă streseze, că vrea sex sau chestii de genu... Am o viață 
liniştită... 

De câteva zile am văzut că soțul meu e foarte supărat, am crezut că poate s-a 
certat cu Ela, dar nu, căci continuă să meargă la ea. Am încercat tot felul de 
metode să-l înveselesc, de la striptease la a-l imita pe Becali sau Michael Jackson, 
credeţți-mă pe toate le-am încercat! Degeaba. El tot supărat era. Sunt convinsă că şi 
Ela a încercat, prin diverse metode... Nu ştiam ce are pentru că nu-mi vorbea prea 
mult, deloc, mai bine zis, nici măcar nu mă privea. 

De ceva vreme, am avut un vis. Se făcea că vroiam să fug, trebuia să fug 
simțeam o nevoie acută să fug, dar nu puteam fugi mai repede, fugeam dar foarte 
încet aşa în slow motion, parcă ceva mă ţinea, nu-mi dădea drumul. Am avut 
aproape în fiecare noapte acest vis. M-am gândit ce ar putea să însemne, dar nu 
găseam răspunsul. Am citit cărți despre interpretarea viselor, şi a simbolurior, 
miturilor şi tot felul de nebunii de genul asta dar nimic despre visul meu, aşa că m- 
am resemnat şi am încetat cercetarea, mă gândeam că poate e pur şi simplu un vis, 
nimic mai mult. De fapt nu tot ce ni se întâmplă trebuie să aibă vreun rost, e doar 
ceva aleatoriu. 

Să revenim la soțul meu, mi-am luat inima-n dinţi şi l-am întrebat ce are. 
Fără vreo jenă mi-a răspuns. Fusese concediat de la muncă şi era ziua Elei, iar el 
nu avea suficienți bani pentru a-i cumpăra inelul promis. 

L-am ajutat eu cu banii ce i-am mai avut. (Banii de taxe). S-a dus şi a 
cumpărat inelul. Mai apoi a mers la Ela. 

Eu m-am pus liniştită la TV, să urmăresc ultimul episod din telenovela 
preferată. După ce s-a terminat m-am pus să dorm. Nu am putut, am avut din nou 
acel vis şi m-am trezit brusc. Era ora 2 noaptea. m-am dus şi eu sus la Ela. Am 
luat înainte din şifonier pistolul ce l-am cumpărat la negru acum vreo două 
săptămâni special pentru acest moment şi i-am împuşcat pe amândoi. 

M-am întors acasă. Mi-am pus un pahar de tărie. M-am îmbătat nefiind 
băutoare. M-am pus în pat. Am adormit. Am visat, fugeam, fugeam, fugeam, parcă 
eram la proba de 100 m şi depăşeam toți concurenți. Asta era! mi-am zis a doua zi, 
şi anume azi. 

Tot azi am aflat că şi voi sunteți morți. De dimineață am auzit poliția, 
agitație, toți vecinii pe scară, băteau la uşa mea. Am sărit pe geam. Stăm doar la 
etajul unu. Am fugit până am ajuns aici, la metrou. 


M-am aşezat pe bancă să-mi trag sufletul şi să mă gândesc ce să fac. Acum 
mă uit în jurul meu şi văd oamenii care sunt preocupaţi de grijle lor, toți ca nişte 
roboți fac acelaşi lucru zi de zi, mai cu rost, mai fără rost, depinde de fiecare. 

Niciunul din cei prezenți acum în această stație de metrou nu ştie nimic de 
mine, trec toți şi poate că nici nu mă observă, sunt toți la fel de indiferenți în 
privința mea precum şi voi, dragii mei părinți ați fost. 

Nu ştiu, poate că v-aţi mai gândit din când în când la mine, sau nu. Nu asta 
este important, oricum dacă v-aţi fi gândit cu adevărat nu m-aţi fi abandonat. Ştiu, 
poate aveați şi voi problemele voastre, poate chiar unele asemănătoare cu ale mele. 

Nu ştiu nimic despre voi decât că ați murit. M-a dus cineva la mormântul 
vostru. Nimic, asta am simțit, un mormânt ca toate mormintele din orice cimitir 
plin de oameni morți pe care nu i-am cunoscut niciodată. Am crezut că voi avea un 
sentiment de ataşament, sau ceva dar... nimic, n-am simţit nimic. Totuşi se pare că 
acest contact cu locul vostru de veci tot m-a adus undeva: aici. 

Vă spun acum pe şleau... Dracu' să vă ia! 

Cu dragoste şi stimă, 

Miriam/Rimi, fiica voastră 


P.S. Să ne vedem cu bine, în pistol mai e un glonț. (scoate pistolul, nimeni nu 
reacționează în niciun fel, se uită în jur, îşi duce pistolul la tâmplă şi se împuşcă). 
SFÂRŞIT 


